ไฟแนนซ์ทูเดย์
โดย...ช.ชดา
25 ส.ค. 2558

โดย...ช.ชดา
...ปัญหาเศรษฐกิจ ที่ได้รับผลกระทบจากปัจจัยภายนอกยังหนักหน่วง เมื่อสัปดาห์ที่แล้ว ช.ชดาได้มีโอกาสเจอ โจว ฮอนห์ พัธโนทัย ผู้เชี่ยวชาญและเป็นที่ปรึกษาการลงทุนในจีน ถามไถ่อาการเศรษฐกิจของจีนว่า หนักหนาสาหัสแค่ไหน โจ บอกว่า ก็น่ากังวล แต่คนทำธุรกิจเขาระมัดระวังตัวกันอยู่แล้ว จะลงทุนจะขยายงานอะไรก็ต้องปลอดภัยไว้ก่อน 
โจ มองว่าก็มีความเป็นไปได้ว่ารัฐบาลจีนอาจลดค่าเงินอีกก็ได้ และก็อาจจะไม่ลดถ้ามาตรการเจาะฟองสบู่ที่งัดออกมาใช้เอาอยู่ สรุปคือไม่มีใครคาดเดาอนาคตได้ วิธีปลอดภัยคือไม่ประมาท
...น้อยคนจะรู้ว่าคุณโทนี่-ชาติศิริ โสภณพนิช กรรมการผู้จัดการ ธนาคารกรุงเทพ มีความรู้เรื่องปริวรรตเงินตราเข้าขั้นกูรู เพราะเคยทำงานในสายค้าเงินมาก่อน แต่สิ่งแวดล้อมและการพัฒนาตลาดเงินเปลี่ยนแปลงไปมาก บรรยากาศค้าเงินตอนนี้น่าจะยากกว่าตอนคุณโทนี่ทำงานใหม่ๆ ถามไถ่กันว่า โค้ดค่าธรรมเนียมขายป้องกันความเสี่ยงอัตราแลกเปลี่ยนยากไหม เพราะค่าเงินช่วงนี้สวิงสวายเหลือเกิน
คุณโทนี่ยิ้มบอกว่าไม่หรอก เพราะขายป้องกันความเสี่ยงอัตราแลกเปลี่ยนไปแล้ว ก็ไปขายต่อให้กับคนอื่นเป็นการลดความเสี่ยงลงเหมือนกัน ไม่รับไว้เองหมดตามระบบการบริหารความเสี่ยงที่ดี
...ทีมเศรษฐกิจรัฐบาลชุดใหม่ เข้าปฏิบัติงานแล้ว ท่ามกลางความหวังจากทุกคนว่าจะทำให้เศรษฐกิจฟื้นตัววันแรกที่ถึง ดร.สมคิด จาตุศรีพิทักษ์ รองนายกฯ ถึงทำเนียบรัฐบาล มาตรการกระตุ้นเศรษฐกิจก็มาเลย ส่วนขุนคลัง อภิศักดิ์ ตันติวรวงศ์ ยังขอคุยกับข้าราชการก่อนว่าจะทำอะไรบ้าง แต่แอบรู้มาว่าไปกระซิบกับแบงก์รัฐมาแล้วว่าจะทำอะไรกันดีให้กิจกรรมทางเศรษฐกิจคึกคักกว่านี้
รมว.คลัง บอกว่า เวลานี้ประเทศไทยต้องการ New Engin Growth เครื่องยนต์ดั้งเดิมอย่าง ส่งออก ลงทุน บริโภคเอกชน ตอนนี้ใช้ไม่ได้แล้ว  ต้องติดตามเครื่องยนต์ใหม่ที่ว่านั้นคืออะไร
...บุญทักษ์ หวังเจริญ ประธานสมาคมธนาคารไทย สบายใจแฮปปี้เพราะ รมว.คลังคนนี้ สนิทสนมกันดีเพราะเป็นรุ่นพี่รุ่นน้องวิศวะฯ จุฬา เหมือนกัน น่าจะคุยกันง่ายในการเสนอปัญหาของภาคธุรกิจที่อยากให้รัฐบาลช่วยเหลือ